ΓΡΑΠΤΗ ΕΡΩΤΗΣΗ E-2843/97 υποβολή: Klaus-Heiner Lehne (PPE) προς την Επιτροπή (11 Σεπτεμβρίου 1997)

Θέμα: Κανονισμός σχετικά με δασμούς αντι-ντάμπινγκ που ισχύουν για εξαρτήματα ποδηλάτων τα οποία εισάγονται από την Κίνα

Βάσει του κανονισμού (ΕΚ) αριθ. 71/97 ((ΕΕ L 16 της 18.01.1997, σελ. 55. )) του Συμβουλίου και του κανονισμού αριθ. 88/97 της Επιτροπής ((ΕΕ L 17 της 21.01.1997, σελ. 17. )) επεκτάθηκε η επιβολή του δασμού που είχε αρχικά προβλεφθεί για εισαγωγές ποδηλάτων από την Λαϊκή Δημοκρατία της Κίνας και στις εισαγωγές εξαρτημάτων ποδηλάτων. Μολονότι η έρευνα της Επιτροπής αφορούσε μόνον τις εισαγωγές πλήρως συναρμολογημένων εξαρτημάτων ποδηλάτων, επεβλήθη δασμός για καταστρατήγηση πράξεων αντι-ντάμπινγκ και σε μεμονωμένα εξαρτήματα ποδηλάτων. Τούτο έχει ως αποτέλεσμα να θίγονται από τον κανονισμό αυτό ευρωπαίοι εισαγωγείς εξαρτημάτων ποδηλάτων από τη Λαϊκή Δημοκρατία της Κίνας, μολονότι δεν έχουν καταστρατηγήσει μέτρα αντι-ντάμπινγκ και δεν μετείχαν στην έρευνα της Επιτροπής.

Ενώ για τις επιχειρήσεις συναρμολόγησης προβλέπεται απαλλαγή από τον δασμό για την καταστρατήγηση μέτρων αντι-ντάμπινγκ από την Επιτροπή, οι εισαγωγείς εξαρτημάτων ποδηλάτων παραπέμπονται στη διαδικασία ειδικής χρήσης από τις εθνικές τελωνειακές υπηρεσίες. Έχει αποδειχθεί στην πράξη ότι η διαδικασία αυτή είναι εντελώς ανεπαρκής, παρεμποδίζει την ελεύθερη κυκλοφορία εμπορευμάτων στην Κοινότητα και έχει ως συνέπεια σημαντικές απώλειες μεριδίων της αγοράς εκ μέρους της ευρωπαϊκής βιομηχανίας προμηθειών.

Ενώ τα μέτρα αντι-ντάμπινγκ θα πρέπει να διασφαλίζουν την προστασία των ευρωπαϊκών επιχειρήσεων, τα εν λόγω μέτρα έχουν το αντίθετο αποτέλεσμα, και συγκεκριμένα τη διάλυση των μικρομεσαίων επιχειρήσεων προμηθειών στην Ευρώπη.

1. Πότε πρόκειται η Επιτροπή να τροποποιήσει τους κανονισμούς αυτούς ούτως ώστε να θίγονται από τα εφαρμοζόμενα μέτρα μόνον οι επιχειρήσεις που μετέχουν σε πράξεις καταστρατήγησης;

2. Πώς κρίνει η Επιτροπή την κατάσταση των ευρωπαϊκών επιχειρήσεων που εισάγουν εξαρτήματα ποδηλάτων από την Λαϊκή Δημοκρατία της Κίνας και έχουν ήδη χάσει σημαντικά μερίδια αγοράς λόγω της εφαρμογής των κανονισμών αυτών;

Απάντηση του Sir Leon Brittan εξ ονόματος της Επιτροπής (28 Οκτωβρίου 1997)

Σύμφωνα με το άρθρο 1 του κανονισμού (ΕΚ) αριθ. 703/96 ((ΕΕ L 98 της 19.4.1996. )), η έρευνα με αντικείμενο την καταστρατήγηση των δασμών αντιντάμπινγκ που οδήγησε στην έκδοση των κανονισμών (ΕΚ) αριθ. 71/97 ((ΕΕ L 16 της 18.1.1997. )) και 88/97 ((ΕΕ L 17 της 21.1.1997. )) κάλυψε εξαρτήματα ποδηλάτων που υπάγονται στους κωδικούς ΣΟ 8714 91 10 έως 8714 99 90 και δεν περιορίζετο στις εργασίες συναρμολόγησης. Η συγκεκριμένη διαδικασία αφορούσε όχι μόνον τις επιχειρήσεις συναρμολόγησης αλλά, επίσης, και κυρίως τους ενδιαφερόμενους εισαγωγείς, εκ των οποίων ένας μόνο συμμετείχε ενεργά στην έρευνα εντός της προθεσμίας που καθορίζεται από τον κανονισμό (ΕΚ) αριθ. 703/96. Όταν διαπιστώθηκε ότι ο δασμός αντιντάμπινγκ που επιβλήθηκε στις εισαγωγές ποδηλάτων καταγωγής Λαϊκής Δημοκρατίας της Κίνας αποτέλεσε αντικείμενο καταστρατήγησης με τις εισαγωγές εξαρτημάτων ποδηλάτων, η Κοινότητα, με τον κανονισμό (ΕΚ) αριθ. 71/97 επέκτεινε τον εν λόγω δασμό στις εισαγωγές των βασικών εξαρτημάτων ποδηλάτων ίδιας καταγωγής. Ο κανονισμός (ΕΚ) αριθ. 88/97 έθεσε σε εφαρμογή εκτεταμένο σύστημα απαλλαγής για τις εισαγωγές που δεν συνεπάγονται καταστρατήγηση του δασμού. Δεδομένου ότι, σύμφωνα με το άρθρο 13 του βασικού κανονισμού (κανονισμός (ΕΚ) αριθ. 384/96 ((ΕΕ L 56 της 6.3.1996. ))) το σύστημα αυτό μπορεί να εφαρμοσθεί μόνον όσον αφορά επιχειρήσεις που συναρμολογούν ή κατασκευάζουν ποδήλατα, οι τυχόν απαλλαγές από τον επεκταθέντα δασμό αντιντάμπινγκ είναι δυνατόν να χορηγηθούν στις επιχειρήσεις κατασκευής μόνον για τις εισαγωγές που προορίζονται για ίδια χρήση. Όσον αφορά τις λοιπές επιχειρήσεις, είναι δυνατή η απαλλαγή όταν τα εξαρτήματα ποδηλάτων χρησιμοποιούνται από επιχειρήσεις συναρμολόγησης που δεν καταστρατηγούν τον ισχύοντα δασμό αντιντάμπινγκ. Η σχετική επιτήρηση ασκείται στο πλαίσιο του πολύ αποτελεσματικού τελωνειακού καθεστώτος ειδικού προορισμού. Το καθεστώς αυτό καθιστά δυνατή την επιτήρηση των εμπορευμάτων μέχρις ότου τεθούν σε ελεύθερη κυκλοφορία και, ακόμη σε αυτήν την περίπτωση, την παραίτηση από την είσπραξη του δασμού αντιντάμπινγκ. Η κυκλοφορία μεταξύ των κρατών μελών διεξάγεται χάρη στον αντίκτυπο ελέγχου Τ5.

Δεδομένου ότι πρόκειται για την πρώτη διαδικασία στο πλαίσιο της οποίας επιβλήθηκε, σύμφωνα με το άρθρο 13 του βασικού κανονισμού, δασμός αντιντάμπινγκ στις εισαγωγές στην Κοινότητα μερών των ίδιων εμπορευμάτων και έχει τεθεί σε εφαρμογή το προαναφερθέν σύστημα απαλλαγών, η ανάλυση και η αξιολόγηση του αντικειμένου και της αποτελεσματικότητας του συγκεκριμένου μέτρου παρουσιάζουν ιδιαίτερο ενδιαφέρον. Οι ενδιαφερόμενοι εισαγωγείς και υπεργολάβοι κατέστη ήδη δυνατόν να γνωστοποιήσουν τις παρατηρήσεις τους στην Επιτροπή η οποία επιθυμεί να ακούσει, επίσης, τις απόψεις των άλλων ενδιαφερομένων μερών. Πρόκειται για τη δυνατότητα αξιοποίησης των στατιστικών δεδομένων και συνεκτίμησης των εμπειριών των κρατών μελών.

1. Δεν είναι δυνατόν να ληφθεί απόφαση σχετικά με την ενδεχόμενη ανάγκη τροποποίησης των κανονισμών (ΕΚ) αριθ. 71/97 και 88/97 παρά μόνον μετά την ολοκλήρωση της σχετικής ανάλυσης.

2. Δεδομένου ότι η εν λόγω ανάλυση δεν έχει ακόμη ολοκληρωθεί, δεν είναι δυνατόν, στο παρόν στάδιο, να διατυπωθεί γνώμη για την κατάσταση των εισαγωγέων εξαρτημάτων ποδηλάτων (ενδεχόμενες απώλειες μεριδίων αγοράς και αίτια αυτών).